Gysbert het die rooi koevert tussen die ander briewe dadelik gesien. Sy naam was groot en duidelik daarop geskryf.
"Mamma, Mamma, kyk net hier. Ek het 'n brief gekry! Mamma, hier is my naam geskryf." Mamma sien sommer dadelik dit is Ouma se handskrif. Gysbert kan nie wag om dit oop te skeur nie.
Ansie hardloop ook nader toe sy hoor hoe opgewonde Gysbert is. Hy skeur die brief oop en begin lees, maar sien dat die brief ook vir Ansie geskryf is. Hy lees hardop sodat sy ook kan hoor. Ansie is nog nie in die skool nie, maar Gysbert is al in graad 2.
Toe Pappa van die werk af kom, het hy ook gedink dit is 'n baie goeie plan. Die kinders was so opgewonde en kon nie wag om vir Ouma te bel nie. Hulle wou sommer hê dat Mamma dadelik hulle tasse moet pak. Gysbert sug so 'n lang sug toe Mamma sê daar is nog vyf slapies oor voordat die skool sluit.
Oupa en Ouma kom aangestap na die motor. Die kinders gryp hulle om die nek en soen hulle sommer 'n paar keer.
Gysbert en Ansie kan nie wag om van Ouma se lekker kos te eet nie. Ouma het die tafel klaar gedek en almal gaan sit aan toe sy roep. Oupa bid eers voordat hulle eet. Hy sê dat hy baie dankbaar is dat hulle veilig gery het.